รัฐบาลไทย-ข่าวทำเนียบรัฐบาล-‘พาณิชย์’ เรียกประชุมคณะทำงานเตรียมการพิจารณาเข้าร่วม CPTPP ครั้งที่ 3  ประเมินประโยชน์และผลกระทบรอบด้าน ก่อนเสนอระดับนโยบายพิจารณา
วันจันทร์ที่ 3 ธันวาคม 2561
‘พาณิชย์’ เรียกประชุมคณะทํางานเตรียมการพิจารณาเข้าร่วม CPTPP ครั้งที่ 3  ประเมินประโยชน์และผลกระทบรอบด้าน ก่อนเสนอระดับนโยบายพิจารณา
กระทรวงพาณิชย์เชิญหน่วยงานที่เกี่ยวข้องประชุมคณะทํางานเตรียมการพิจารณาเข้าร่วมความตกลง CPTPP ครั้งที่ 3 ในวันที่ 3 ธันวาคม 2561 เพื่อติดตามความคืบหน้าการดําเนินการในการเตรียมการพิจารณาเข้าร่วมความตกลง CPTPP
และรับฟังการประเมินประโยชน์และผลกระทบจากหน่วยงานที่เกี่ยวข้อง ก่อนเตรียมการรวบรวมข้อมูลความคืบหน้าและผลการประเมินดังกล่าวเสนอต่อรองนายกรัฐมนตรี (นายสมคิด จาตุศรีพิทักษ์) เพื่อพิจารณาแนวทางดําเนินการของไทยในเรื่องนี้ต่อไป
นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า กระทรวงพาณิชย์ได้จัดการประชุมคณะทํางานเตรียมการพิจารณาเข้าร่วมCPTPPซึ่งประกอบด้วยหน่วยงานที่เกี่ยวข้องกว่า 30 หน่วยงาน ครั้งนี้เป็นครั้งที่ 3 ซึ่งตนเป็นประธานที่ประชุมได้รับทราบสถานะล่าสุดของความตกลงCPTPPว่าความตกลงจะมีผลใช้บังคับในวันที่ 30 ธันวาคม 2561 ซึ่งปัจจุบันมีประเทศสมาชิกCPTPPที่ให้สัตยาบันความตกลงฯ แล้วทั้งสิ้น 7 ประเทศ ได้แก่ เม็กซิโก ญี่ปุ่น สิงคโปร์ นิวซีแลนด์ แคนาดา ออสเตรเลีย และเวียดนาม
นายสนธิรัตน์ กล่าวว่า สําหรับการเตรียมการของไทย กระทรวงพาณิชย์ โดยกรมเจรจาการค้าระหว่างประเทศ ได้เดินสายจัดสัมมนารับฟังความคิดเห็นจากทุกภาคส่วนในทั่วทุกภูมิภาค โดยได้จัดสัมมนารับฟังความเห็นทั้งในส่วนกลางและภูมิภาค ไปแล้วจํานวน 5 ครั้ง ในช่วงเดือนสิงหาคมและกันยายน 2561 ซึ่งมีผู้เข้าร่วมสัมมนาจาก 40จังหวัดทั่วประเทศ ทั้งหมดกว่า 1,400 คน โดยมีผู้แทนหน่วยงานที่เกี่ยวข้องได้ร่วมเป็นวิทยากร ชี้แจง สร้างความเข้าใจในประเด็นที่ภาคส่วนต่างๆ โดยเฉพาะภาคเกษตร ประชาสังคม และสาธารณสุข ยังมีข้อกังวล รวมทั้งมีความเข้าใจที่คลาดเคลื่อน เช่น การนําเข้าพืชGMOการนําประเด็นอ่อนไหวกลับมาใช้ใหม่หากสหรัฐฯ เข้าร่วมCPTPPเป็นต้น
นายสนธิรัตน์ เสริมว่า การประชุมครั้งนี้ ได้มีการประเมินเบื้องต้นถึงผลประโยชน์และผลกระทบต่อการเข้าร่วมเป็นสมาชิกCPTPPของไทยจากหน่วยงานภาครัฐที่เกี่ยวข้อง และได้ร่วมกันให้ความเห็นถึงประเด็นข้อกังวล ตลอดจนการรองรับผลกระทบที่จะเกิดขึ้น เพื่อให้มั่นใจว่าหากไทยตัดสินใจเข้าร่วมเป็นสมาชิกCPTPPในอนาคตก็จะต้องเกิดประโยชน์สูงสุดกับประเทศ อีกทั้ง ได้หารือแผนการดําเนินการต่อไปในอนาคต ซึ่งประกอบด้วย 1)การรายงานข้อมูลและความคืบหน้าเพื่อเสนอต่อรองนายกรัฐมนตรี (นายสมคิด จาตุศรีพิทักษ์) เพื่อพิจารณาแนวทางดําเนินการของไทยในเรื่องนี้ต่อไป2)การจัดสัมมนาและหารือกลุ่มย่อย เพื่อเผยแพร่ข้อมูล และชี้แจงให้ทุกภาคส่วนคลายความกังวล โดยเฉพาะภาคเกษตรกรรม และ 3)การหารือกับสมาชิกCPTPPเพื่อความชัดเจนในประเด็นที่หน่วยงานของไทยยังมีข้อสงสัย ตลอดจนรับทราบความคืบหน้าการดําเนินการของสมาชิกCPTPPเพื่อประกอบการเตรียมการในส่วนที่เกี่ยวข้องสําหรับไทยต่อไป
ทั้งนี้CPTPPเป็นความตกลงการค้าเสรีที่ครอบคลุมในหลายมิติทั้งเรื่องการเปิดตลาดการค้าสินค้า การค้าบริการ การลงทุน การเคลื่อนย้ายนักธุรกิจชั่วคราว การจัดซื้อจัดจ้างโดยรัฐ และประเด็นที่เกี่ยวข้องกับการค้า อาทิ พาณิชย์อิเล็กทรอนิกส์ ทรัพย์สินทางปัญญา นโยบายการแข่งขัน แรงงาน และสิ่งแวดล้อม โดยมีสมาชิกทั้งหมด 11 ประเทศ ประกอบด้วย ออสเตรเลีย แคนาดา นิวซีแลนด์ ชิลี เปรู เม็กซิโก ญี่ปุ่น บรูไน มาเลเซีย สิงคโปร์ และเวียดนาม ล่าสุด มีประเทศที่แสดงความสนใจเข้าร่วมเป็นสมาชิกCPTPPเพิ่มเติม เช่น อินโดนีเซีย ฟิลิปปินส์ อังกฤษ จีนไทเป (ไต้หวัน) และโคลอมเบีย เป็นต้น